[Innocentius Episcopus servus servorum Dei, dilectis filiis Abbati et Conventui Monasterii Clun. salutem et Apostolicam benedictionem. Ex parte vestra fuit nobis humiliter supplicatum ut, cum in generali Capitulo vestro deliberatione provida ordinatum fuerit, quod Domus de Pontenof, quam solam habetis in Cenomanensi Diœcesi, Abbati et Conventui Majoris-Monasterii Turonen. habentibus juxta domum ipsam unum Prioratum, pro quinquaginta libris Turonen. ab eis vobis apud sanctum Martinum de Campis Parisien. in festo Purificationis annis singulis concedatur: licentiam vobis et eis in hac parte concedere curaremus, maximè cum in hoc utriusque Monasterii utilitas procuretur. Nos igitur vestris supplicationibus inclinati, vobis concedendi prædictis Abbati et Conventui taliter domum ipsam, et eis obligandi se ad solutionem ipsius pecuniæ, ac pœnas et conditiones, quæ necessariæ fuerint ad roborandum contractum, plenam concedimus auctoritate præsentium facultatem. Nulli ergo, etc. Datum Lugduni II. Kalendas Augusti, Pontificatus nostri anno VII.]